 Grace Mugabe: Uzulu Uzavotela Isidumbu Sika MugabeUNkosikazi Grace Mugabe.UNkosikazi Grace Mugabe uthi uzulu ulakho ukuvotela uMongameli Robert Mugabe loba engabhubha.UNkosikazi Mugabe, oqale njalonje imihlangano yokubhodabhoda eZimbabwe ngoLwesihlanu, utshele umphakathi eBuhera esabelweni seManicaland ukuthi ngendlela abantu abathanda ngayo uMongameli Mugabe lanxa engafa bazasivotela isidumbu sakhe.UNkosikazi Mugabe uthuke uNkosikazi Joice Mujuru wachothoza umsekeli kamongameli uMnu. Emmerson Mnangagwa, lanxa engambethanga ngegama, esithi bonke abakhangele isikhundla sikamongameli welizwe kumele bakhohlwe ngoba leso sikhundla asikho.Izigidi lezigidi zabantu bajayele ukuvotela uMugabe. Abanye njalo abayizigidi ezinengi kulalokho abajayele ukumvotela bazamvotela kukhetho oluzakwenziwa ngomnyaka ozayo. Nxa umlimu engamthatha kulumhlaba sizafaka ibizo lakhe emaphepheni okuvota. Abantu bazavotela isidumbu sakhe. Lokhu kuzabe kuyindlela yokutshengisa uzulu ukuba abantu bayamthanda. Ngakho-ke, khohlwani ngokufuna ukumsusa esikhundleni.Ngemva komhlangano lo abantu baphiwe impahla lokudla obekukunengi kakhulu kuthwelwe zimota ezine ezinkulu.UNkosikazi Mugabe uthe impahla lokudla lokhu kwathathelwa abantu emngceleni yelizwe abayabe bengabhadalanga imithelo.Uphinde wathi intathelizindaba ziyethuselwa ngokubulawa nxa zingalobanga indaba zokukhuthaza ukudonselana amandla okusebandleni le Zanu PF.Umhlangano kaNkosikazi Mugabe ubikwa ubusungula umkhankaso wokudinga usekelo phambilini kokhetho lukamongameli owomnyaka ozayo.IStudio 7 ixoxe lomsekeli wesikhulumeli sebandla le MDC-T, uNkosazana Thabitha Khumalo, othe akumangalisi okukhulunywa nguMugabe. 